FI Euroopan unionin virallinen lehti C 71/28

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

(2009/C 71/12)

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklan mukainen muutoshakemus

”LA BELLA DELLA DAUNIA”

EY-asiakirjanumero: IT-PDO-105-0085-09.07.2007

SMM ( ) SAN (X)

1. Eritelmän kohta (kohdat), jo(i)ta muutos koskee:

— Tuotteen nimi — Tuotteen kuvaus — Maantieteellinen alue — Alkuperätodisteet — Tuotantomenetelmä — Yhteys maantieteelliseen alkuperään — Merkintä — Kansalliset vaatimukset — Muuta (täsmennettävä)

2. Muutoksen (muutosten) tyyppi:

— Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu — Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) — Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Tuotteen kuvaus

Vuonna 1999 julkaistun yhteenvedon kohdassa 4.2 (”Kuvaus”) mainittiin sadonkorjuun arvioiduksi ajankohdaksi 1. lokakuuta. Vuonna 2000 julkaistussa eritelmässä mainittiin sitä vastoin kaksi sadonkorjuupäivää: vihreiden oliivien sadonkorjuun ilmoitettiin alkavan 1. lokakuuta ja mustien oliivien 25. lokakuuta.

Vuonna 2000 julkaistussa eritelmässä mainittu mustien oliivien sadonkorjuuajankohta on tarpeen aikaistaa niin ikään lokakuun 1. päiväksi, koska ilmasto-olosuhteiden muuttumisen vuoksi oliivit voivat kyseiseen ajankohtaan mennessä olla jo tummuneita tai kypsiä, väriltään viininpunaisia.

Lisäksi muodollisen selvyyden vuoksi ilmoitetaan, että kyseisten kahden oliivilajin (sekä vihreän että mustan) paino niitä markkinoille saatettaessa on 6–30 g, minkä vuoksi vuonna 1999 julkaistuun yhteenvetoon sisältyvä ilmaus ”oliivin keskimääräinen paino on yli 11 g ja enintään 18” korvataan vastaavasti.

3.2 Tuotantomenetelmä

Kastelun ja uudenaikaisten viljelykäytäntöjen avulla on todettu olevan mahdollista päästä määriin, jotka ylittävät 11 000 kg hehtaarilta. Jotta tuotannolle ei asetettaisi perusteettomia rajoituksia, pyydetään hehtaarikohtaisen enimmäismäärän nostamista 11 000 kg:sta 15 000 kg:aan/hehtaari.

Emäsliuoksen pitoisuudet ilmoitettiin vanhassa eritelmässä Baumén asteikolla (arvot välillä 2°–4°). Uudessa eritelmässä ne ilmoitetaan prosentteina (w/v), ja arvot ovat välillä 1,7 %–4,0 %. Tämä antaa kaikille tuottajille mahdollisuuden toimia perinteisin menetelmin.

Emäsliuoksella käsittelyn enimmäiskesto nostetaan 12 tunnista 15 tuntiin, koska on osoitettu, että tietyissä ilmasto-olosuhteissa on tarpeen odottaa yli 12 tuntia.

Uudessa eritelmässä täsmennetään, että ”suolaliuokseen lisätään hienoa suolaa suolapitoisuuden pitämiseksi välillä 8 %–10 %, jos fermentointivaiheen ja pakkausvaiheen välinen aika on yli 6 kuukautta”. On näet osoitettu, että 6 kuukauden sisällä fermentoinnista purkitettavat oliivit eivät edellytä suolan lisäämistä.

Mustia oliiveja varten on otettu käyttöön toinen Californiano-menetelmä, joka on paikallisessa käytössä osoittautunut soveltuvammaksi Bella di Cerignola -lajikkeen käsittelyyn. Menetelmän A osalta on täsmennetty, että enintään 150 mg ferroglukonaattia tai ferrolaktaattia katsotaan jäämäksi.

Lisäksi on otettu käyttöön muuntyyppisiä kontteja markkinoiden vaatimusten vuoksi.

YHTENÄINEN ASIAKIRJA

NEUVOSTON ASETUS (EY) N:o 510/2006

”LA BELLA DELLA DAUNIA”

EY-asiakirjanumero: IT-PDO-105-0085-09.07.2007

SMM ( ) SAN (X)

1. Nimi:

”La Bella della Daunia”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti)

Luokka 1.6 — Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Markkinoille saatettaessa vihreillä SAN-alueen ”La Bella della Daunia” -pöytäoliiveilla on oltava seuraavat ominaisuudet:

— yhtenäinen oljenvihreä väri, huokoset erottuvat selvästi

— pitkulainen, luumua muistuttava muoto; alaosan on oltava kapea ja yläosan terävä ja ohut

— hedelmälihan täyteläinen maku ja tiivis rakenne sekä kuoren ohuus

— paino 6–30 g

— hedelmälihan osuus > 80 %

— rasvapitoisuus < 15 %

— pelkistäviä sokereita > 2,8 %.

Markkinoille saatettaessa mustilla SAN-alueen ”La Bella della Daunia” -pöytäoliiveilla on oltava seuraavat ominaisuudet:

— voimakkaan musta väri hedelmän ulkopinnalla

— pitkulainen, luumua muistuttava muoto; alaosan on oltava kapea ja yläosan terävä ja ohut

— hedelmälihan täyteläinen maku ja tiivis rakenne sekä kuoren ohuus

— paino 6–30 g

— hedelmälihan osuus > 80 %

— rasvapitoisuus < 18 %

— pelkistäviä sokereita > 2,4 %.

Oliivit kerätään suoraan puusta, ja sadonkorjuu alkaa 1. lokakuuta. Vihreät oliivit kerätään, kun kuorien väri alkaa muuttua lehdenvihreästä oljenvihreäksi ja kun huokoset erottuvat selvästi. Mustat oliivit kerätään, kun oliivit ovat tummuneet ja kypsyneet sekä saaneet punaviinin kaltaisen värin.

Oliivinviljelyn enimmäistuotanto hehtaaria kohden ei saa ylittää 15 000 kiloa erikoistuneessa viljelyssä tai sekaviljelyssä (viimeksi mainitussa tapauksessa kyse on suhteutetusta tuotannosta).

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

”La Bella della Daunian” tuotannon on tapahduttava kohdassa 4 rajatulla tuotantoalueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Kaikki pakkaukset on etiketöitävä laissa säädettyjen vaatimusten mukaisesti. Etikettiin merkitään selkein ja helposti luettavin samankokoisin painokirjaimin: ”La Bella della Daunia” ja ”Denominazione di origine protetta” tai lyhenne DOP (suojattu alkuperänimitys, SAN), nimi, toiminimi, tuotanto- ja pakkausyrityksen osoite sekä valutetun sisällön nettopaino voimassaolevan lainsäädännön mukaisesti. Lisäksi etiketissä on yksiselitteiseen logoon liittyvä graafinen tunnus, jota käytetään aina suojatun alkuperämerkinnän yhteydessä. Graafisessa tunnuksessa on naisfiguuri, jonka kuva on saatu Dauniassa muinoin harjoitetusta savitaiteesta ja joka esitetään ”negatiivikuvana”. Nainen on tanssija, joka pitelee vasemmassa kädessään ylhäällä oliivipuun oksaa. Kuvan ympärille on kirjoitettu nimi ”La Bella della Daunia” klassisin pääteviivallisin kirjasimin (suuraakkosina).

Kullanvärisen (Pantone-sävy 872) ulkoreunan yläosassa on merkintä ”Oliva da mensa DOP” ja alaosassa viljeltävän lajikkeen nimike ”Bella di Cerignola”. Graafinen tunnus painetaan halkaisijaltaan 2, 3 ja 5 senttimetrin kokoisille tarroille.

4. Maantieteellisen alueen tarkka rajaus:

Cerignolan, Ortanovan, S. Ferdinando di Puglian, Stornaran, Stornarellan ja Trinitapolin (Foggian hallintoalueella, FG) kunnat sijaitsevat laajalla Tavoliere della Puglian alueella, jonka keskus muodostaa pinta-alaltaan alueen suurimman osan. Keskusaluetta reunustaa kaksi pinnanmuodostukseltaan erilaista laajaa aluetta etelässä ja pohjoisessa. Edellä mainitut kunnat sijaitsevat keskusalueen rannikon puoleisessa osassa. Alueelle on ominaista lievä yhtenäinen kaltevuus merelle päin. Meri muodostaa alueen itärajan. Keskimääräinen korkeus merenpinnasta on noin 100–150 metriä, ja Tavoliere della Puglia katsotaan kuuluvaksi Italian rannikon tasankoalueisiin. Alueen kaltevuus on 7–8 promillea. Pohjaveden korkeus on 25–50 metriä. Lisäksi alueella on arteesista pohjavettä, jonka korkeus vaihtelee. Jo 60–70 metrin korkeus on riittävän hyvä virtaaman kannalta.

Maapinta-ala: Cerignola 58 965 hehtaaria, Ortanova 14 393 ha, San Ferdinando di Puglia 4 181 ha, Stornara 3 364 ha, Stornarella 3 388 ha ja Trinitapoli 14 755 ha. Kokonaispinta-ala on 99 046 ha. SAN:n ”La Bella della Daunia” alueen pinta-ala on noin 30 prosenttia alueen kokonaispinta-alaa pienempi, sillä siihen eivät kuulu alueet, joiden ilmaston ja maaperän ominaisuudet ovat epäsuotuisia pöytäoliivien viljelylle. Tällä hetkellä viljeltyä pinta-alaa on noin 850 hehtaaria. Euroopan unionin avustuksella pinta-alaa lisättiin äskettäin 180 hehtaaria.

5. Yhteys maantieteelliseen alueeseen:

5.1 Maantieteellisen alueen erityisyys

Cerignolan, Orta Novan, San Ferdinando di Puglian, Stornaran, Stornarellan ja Trinitapolin (FG) kuntien alueita yhdistävät samankaltaiset maaperälliset, ilmastolliset ja hydrogeologiset ominaispiirteet, jotka muodostavat homogeenisen viljelyalueen. Ilmasto on tyypillinen Välimeren ilmasto: syksyllä ja talvella on viileää ja kosteaa, kesällä kuumaa ja kuivaa. Etelätuuli širokko tuo kostean ilman ja sateen mukanaan Tyrrhenanmeren rannikolle ja laskeutuu Apenniinien vuorijonon ylitettyään kuumana ja kuivana tuulena Adrianmeren ja Joonianmeren puoleiselle rannikolle. Maaperän paksuus ja etenkin sen tiheys vaihtelee suuresti. Pääasiassa maaperä on rakenteeltaan puolikeveää. Läpäisevyys on yleisesti ottaen hyvä. Veden liikkumattomuus talvella johtuu runsaasti kalkkikiveä sisältävästä savisesta anturamaasta, joka ei sijaitse syvällä maaperässä. Maa on lähes aina subalkalista tai neutraalia. Alueen maaperä on hedelmällistä, sopivalla käsittelyllä maaperä tarjoaa suotuisan kasvualustan viljelylle.

5.2 Tuotteen erityisyys

Nimi on todennäköisesti peräisin oliiveille luonteenomaisesta muodosta, joka muistuttaa paljon luumua. Lajike on osittain itsepölytteinen, hyviä pölyttäjiä ovat Sant'Agostino, Biancolilla, Termite di Biletto ja Mele. Hedelmänmuodostus on 0,2–0,4 %. Lajikkeen hedelmät ovat laajalti tunnettuja kokonsa, kauneutensa, runsautensa ja hedelmälihansa koostumuksen, käsittelyn sietokyvyn ja säilyvyytensä ansiosta. Tarjonta on ollut etupäässä vihreitä oliiveja, mutta viime aikoina kasvaneen kysynnän vuoksi on aloitettu myös tummuneiden ja mustien oliivien tuotanto.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM)

”La Bella della Daunia” on peräisin polyklonaalisesta Oliva di Cerignola -alkuperäislajikkeesta, jolla on lukuisia ominaispiirteitä, jotka määräytyvät perimän, ilmastoon ja maaperään liittyvien tekijöiden, perusrungon ja viljelytekniikan kehittyneisyyden mukaan. Dauniassa (nykyisin Tavoliere di Capitanata) esiintyvästä Oliva di Cerignola -lajikkeesta on luonnollisen geneettisen mutaation kautta sekä paikallisten viljelijöiden ja taimien kasvattajien harjoittaman jatkuvan tarkan kloonivalinnan kautta saatu parannettu klooni, joka on geneettisesti alkuperäisen lajikkeen kaltainen, mutta jolla on paremmat kaupalliset ominaisuudet. Tämä uusi ”Bella di Cerignola” -niminen lajike on kirjattu Italian oliivilajikkeiden luetteloon numerolla 15.

Eritelmän julkaisutiedot

Hallitus on aloittanut kansallisen vastaväitemenettelyn suojatun alkuperänimityksen ”La Bella della Daunia” muutosehdotusta varten.

Eritelmän täydellinen teksti on saatavissa:

— joko seuraavan linkin kautta www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön www-sivuston etusivulle (www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE (Reg CE 510/2006)”.

(1) EUVL L 93, 31.3.2006, s. 12.